Grái herinn hefur málssóknina gegn ríkinu Grái herinn , baráttuhópur eldri borgara , telur að brotið sé á eignarrétti með því að skerða ellilífeyri á grundvelli greiðslna úr lífeyrissjóði og ætlar með málið fyrir dóm . Daníel Isebarn Ágústsson , einn af lögmönnum Gráa hersins , gerir ráð fyrir að það verði á næstu vikum , en þetta var haft eftir honum í Ríkisútvarpinu í dag . Það segir jafnframt að fulltrúar Gráa hersins hafi átt fund með lögmönnum sínum í morgun til að undirbúa stefnu í máli gegn íslenska ríkinu þar sem látið verður reyna á réttmæti skerðinga á lífeyri fyrir dómi . Fram hafi komið að ein manneskja sækir málið , hún er á áttræðisaldri , valin út frá áhrifum skerðinga á hennar tekjur vegna samspils lífeyrissjóðsgreiðslna og ellilífeyris frá almannatryggingum . Daníel segir í samtali við RÚV að vonir standi til þess að dómur í málinu hafi fordæmisgildi fyrir aðra í sambærilegri stöðu . Hann segir að ekki sé miðað við ákveðinn aldur í stefnunni en grófasta skerðingin sé hjá þeim sem greitt hafi lengst í lífeyrissjóði á þeirri forsendu að geta tekið út þann sparnað án þess að þurfa að sæta skerðingum á ellilífeyri . Nú sé verið að leggja lokahönd á stefnuna og málið verði höfðað á næstu vikum . Helgi Pétursson , talsmaður Gráa hersins , segir að Málsóknarsjóður Gráa hersins ætli að greiða kostnað við málsóknina . „ Söfnun er farin í gang . “ Þeir sem vilja leggja söfnuninni lið eru hvattir til að leggja framlög inná reikning málsóknarsjóðsins . Reikningsnúmerið er 515-26-007337 og kennitala 691119-0840 .